Matthäus Zell

Matthäus Zell (også Matthias Zell) (født 25. september 1477 i Kayserberg i Det tysk-romerske rike, død 9. januar 1548 i Strasbourg) var en teolog og reformator fra Elsass (nåværende Alsace i Frankrike). Han er mest kjent for sitt arbeid med reformasjonen av kirken i Strasbourg.

Zell var tilnyttet Albert-Ludwigs-Universität i Freiburg im Breisgau fra 1505. Han fikk en utdannelse innen «De frie kunster» (omtrent humaniora), og studerte særlig Aristoteles. Imidlertid ble han stadig mer opptatt av teologi, og skaffet seg senere en utdannelse i dette.

Zell tok over presteembetet i Strasbourg, et ettertraktet embete, i 1518, da han var 41 år gammel. Han lot seg raskt inspirere av Martin Luthers lære om reform av kirken. I 1521 var Zell selv protestantisk. Zell ble selv svært populær blant menigheten i Strasbourg. Zell spilte en viktig rolle i å inspirere Martin Bucer.

Zell fikk naturlig store problemer med den katolske kirken, og i 1524 ble han ekskommunisert etter at han giftet seg med Katharina Schütz. Han og kona jobbet tett sammen med å spre den nye teologien. Inkludert i denne nye læren var liturgi på tysk og prekener om dagligdagse ting heller enn om mer metafysiske eller universelle temaer. Zell ble beskyttet både av byens mektige og av menigheten, og selv om han ble kastet ut av kirken, fikk han fortsette som prest. I sennere tid har Bucer og Wolfgang Capito blitt mer kjent, men Zell var avgjørende for begges lære.

Referanser

Eksterne lenker 
 

Reformatorer
Reformerte teologer
Tyske reformerte teologer
Zell
Personer fra Alsace